ישנן בנות (תכנית ריאלטי)

סמליל התכנית

**ישנן בנות** היא תכנית ריאלטי בכיכובה של דנה, שבה מתחרות להקות בנות ישראליות. התכנית שודרה בערוץ המוזיקה 24.

## היחסים עם ערוץ 24

ערוץ 24 עלה לאוויר ביולי 2003 כשהעורך הראשי הוא יואב קוטנר. הערוץ לאורך השנים המעיט להקרין קליפים של דנה, גם בשנים בהן חזרה לתודעה הציבורית עם האלבום הכל זה לטובה. היחסים בינה לבין העורך קוטנר עלו על שרטון כשקוטנר סירב לכלול את Love Boy ברשימת הקליפים המועמדים לתואר "הקליפ הטוב ביותר" בטקס פרסי העמ"י, לדבריו בגלל שהוא פרובוקטיבי ובוטה. דנה נעדרה מהטקס ועל כן הקליפים שלה הוחרמו לחלוטין בערוץ באופן זמני.

באוקטובר 2013 דנה התארחה בתכנית של קוטנר יחד עם מנהלה האישי שי כרם. בתכנית דנה הביעה את דעתה על התנהלותו: *"אני בטוחה שיש לך ידע מאוד מקיף, אבל בכל מה שקשור לפופ אתה לא יודע איפה, מי, כמה ולמה. רק בארץ מזמינים אנשים כמוך, שמתמחים ברוק, ונותנים להם להביע דעות על פופ. אם זה היה תלוי בי, הייתי עושה הפרדה מוחלטת"*. קוטנר קיבל את דבריה, ופורסם באתרי החדשות שלאחר הצילומים השניים "הכריזו על סולחה".

בסיום אותה שנה דנה התראיינה לתכנית "שמועות" וסיפרה: *"אני לקראת עשייה כמנחה בתכנית טלוויזיה חדשה שעומדת לעלות. לא יודעת אם מותר לי לדבר על זה כרגע, אבל זה עומד לעלות בזמן הקרוב. משהו שקשור למוזיקה*". בדצמבר 2013 פורסם פרומו ראשון לתכנית - "ישנן בנות", שכלל את השיר בנות שנכתב במיוחד עבורו. התכנית קרויה על שם השיר של דנה בעל שם זה, ישנן בנות, שמזוהה איתה מאוד.

## רקע

בתכנית מתחרות 32 בנות שמחולקות לשמונה להקות, כל אחת בעלת איפיון מוסיקלי שונה אבל כולן בתחומי הפופ.

העורך הראשי של התכנית הוא שבי זרעיה. מנחי התכנית הם ליאון רוזנברג ומייקל לואיס.

חבר השופטים בראשותה של דנה הם:

* שי כרם, המנהל האישי של דנה
* צדי צרפתי, במאי תיאטרון ששפט לצד דנה בכוכב נולד
* ירדנה ארזי, זמרת שהיתה חברה בעברה בלהקת הבנות "שוקולד מנטה מסטיק"

הצוות המקצועי שמלווה את הבנות כולל את המנהלים המוזיקליים תמיר קליסקי ותומר ג'י ואת הכוריאוגרף אלדר גרויסמן.

בראיון לעיתון הארץ בינואר 2014 דנה סיפרה: *"קיבלנו הצעות לכל מיני תוכניות במשך כל השנים, ותמיד אמרנו שאם כבר עושים משהו, אז שיהיה קשר לדברים שאני עוסקת בהם, שזה פופ. ברגע שהגיעה הצעה כזאת, הרעיון קסם ונכנסנו לזה. הבנות הן מקסימות, מוכשרות, לא ליצניות. אנחנו לא בקטע של לחפש ליצנים, במובן הצפוי של אודישנים לריאליטי מוסיקלי. אני עובדת אִתן במשך יום אחד, אבל התפקיד שלי בתוכנית הוא להיות הפיה הטובה שלהן"*. כשנשאלה במה התכנית תהיה שונה מ"כוכב נולד" (תכנית שגם בה שפטה בעבר), השיבה: *"אצלנו הכל הולך להיות עם הרבה יותר דגש על הצד המקצועי. אני מקווה שנתעסק כמה שפחות בסרטים הטורקיים שלהן"*.

בסוף השבוע שלפני עליית התכנית הוקרנו בערוץ כל הקליפים של דנה, וכן הוקרן סרט תיעודי על דנה בשם "ישנה אישה", שסקר בין השאר את הצילומים.

## התכנית

התכנית עלתה לאוויר ב-19.1.2014. בביקורת באתר ynet נכתב: *"אמנם מוקדם לשפוט, אך למרות המגרעות של "ישנן בנות" צריך להוריד את הכובע בפני ריאליטי שלא לוקח את עצמו יותר מדי ברצינות, ומגיש בלי כל התנצלות מנה גדושה של פאן טהור, קאמפיות וטראש. לפעמים זה כל מה שצריך"*. הביקורות השליליות בעיקר התייחסו לאורך של כל תכנית, שעתיים ללא פרסומות.

הלהקות בתכנית (יחד עם התיאור שלהן באתר הרשמי של התכנית) הן:

* **A ליסט** - להקת בנות קלאסית שתשיר שירי פופ בינלאומי

הבנות: תהילה אור, אילור בר, ויקי חלמי (עברה מלהקת קנדי פופ), רוני סילבר

* **אל ניניו** - להקה שתשיר שירי פופ חושניים עם הרבה קצב

הבנות: מיטל אזולאי, דניאל ברדה, יעלה ג'קסון, רותם עובדיה

* **דיסטורשן** - הלקה שתוכיח שרוק הוא לא נחלתם של גברים

הבנות: ליעוז כהן, זוהר לוק,

* **וינטג'** - הלהקה שתבצע קלאסיקות ישראליות בעיבוד עדכני

הבנות: איילת בן אברהם, מורן חיון (עברה מלהקת דיסטורשן), ורה פוצ'ינסקי (עברה מלהקת דיסטורשן), מיטל תמר קב

* **מפתח סול** - להקת המוזיקה השחורה שתשיר סול ואר אנד בי

הבנות: ענבר ויצמן, שנים מימון, בר שמרון, שרון שפיגל

* **צ'ייסר** - להקת הקלאב-דאנס שתכבוש את המועדונים

הבנות: גל גולד, אודליה דרוקר, לין מור, מעיין קווילי

* **קולולו** - הלהקה שתפגיש את הזמר המזרחי עם הפופ העכשווי

הבנות: עדי גליצקי, שני סרוסי, מורן קריץ, אלה (ישראלה) רובל

* **קנדי פופ** - להקת ה-Teen פופ שתעיף את הטיינאייג'רים

הבנות: טל אשכנזי, דניאל בלייברג, ויקה (ויקטוריה) טיולנב

התכנית כללה 16 תכניות (מתוכן תכנית אודישנים ותכנית הרכבת הלהקות) ושודרה 3 פעמים בשבוע. ההדחות בתכנית התקיימו על ידי הצבעות הקהל.

## תכנית הגמר

תכנית הגמר נערכה ב-9.3.2014. בתכנית זו התארח גם צביקה פיק כשופט.

לשלב הגמר העפילו הלהקות צ'ייסר, מפתח סול, קולולו ו-A ליסט. דנה הופיעה במחרוזת של שיריה, כשבכל שיר מצטרפת אחת הלהקות: שיר קדמשנתי (סקס אחר) עם מפתח סול, סעידה סולטנה עם קולולו, Cinquemilla עם צ'ייסר, ו-Free עם A ליסט.

למקום הרביעי הגיעה להקת צ'ייסר אחרי שקיבלה את מספר הצבעות הקהל הנמוך ביותר. את שלוש המקומות הראשונים בחרה דנה.

לפני רגע ההכרזה דנה סיכמה את התכנית: *"קודם כל חייבת לומר שזה מאוד מביך המעמד הזה, לבוא ולשפוט אנשים, זה קצת מציק לי בלב. הבנות כאן עשו דרך מאוד ארוכה וטובה, וקודם כל מגיעות להן המון מחיאות כפיים על ההשקעה, על המרץ ועל הנכונות שלהן להשתתף בתכנית כזו... הייתי עדה להתפתחות של בנות, הייתי עדה למריבות, הייתי עדה לסודות כאלה ואחרים, היינו עדים לאינטריגות בין הבנות. אני לעולם לא חשבתי שיהיה כל כך קשה, אני חשבתי שהרבה יותר קל להסתדר עם בנות מאשר עם בנים. אבל בנות זה קט-פייט, שתדעו לכם. אבל עברנו את זה בכבוד ובגבורה והגיע הרגע שצריך להכריז... אנחנו מאחלים לכן בהצלחה ושתגיעו ושתצליחו ותגשימו את החלומות שלכן. ואני רוצה להודות לערוץ המוזיקה על ההשקעה. זה לא דבר מובן מאליו"*.

למקום השלישי הגיעה להקת קולולו, למקום השני הגיעה להקת A ליסט ולמקום הראשון להקת **מפתח סול**, שהיא הזוכה בתכנית.